पाएं अपने शहर की ताज़ा ख़बरें और फ्री ई-पेपरडाउनलोड करें
नगर में एसडीएम निवास से 200 मीटर की दूरी पर ही 15 वाय 15 की गुमठी में अस्पताल चल रहा था, जिसमें पांच बेड डालकर एक झोलाछाप डाक्टर लोगों का इलाज भी कर रहा था। जब प्रशासन को यह जानकारी मिली तो तुरंत वहां पर प्रशासनिक अधिकारियों ने पहुंच कर छापामार कार्रवाई की है। हालांकि, कार्रवाई की भनक लगते ही उक्त डाक्टर वहां से गायब हो गया, जबकि वहां पर इलाज करवा रहे मरीजों को सिविल अस्पताल पहुंचा दिया।
वहीं तथाकथित डॉक्टर पर बिना अनुमति के अस्पताल संचालित करने का प्रकरण दर्ज कर लिया। बुधवार को एक व्यक्ति ने एसडीएम के मोबाइल पर फोटो भेजकर जानकारी दी कि उनके बंगले से कुछ दूरी पर गुमठी में अस्पताल खोलकर लोगों का इलाज किया जा रहा है। यह जानकारी मिलते ही एसडीएम अभिषेक चौरसिया, बीएमओ डॉक्टर संदीप यादव और टीआई इंद्राज सिंह मौके पर पहुंच गए।
जब यह अधिकारी वहां पर पहुंचे तो गुमठी में 5 बेड का अस्पताल संचालित होता मिला। बेड पर तीन मरीज भर्ती मिले और उन्हें ग्लूकोस की बोतल लगी हुई पाई गई, लेकिन मौके पर तथाकथित डाॅक्टर नहीं मिला, क्योंकि उसे कार्रवाई की भनक लग गई थी, इस कारण वह मौके से गायब हो गया था। इस कार्रवाई के बाद पुलिस ने डॉक्टर को फोन लगाकर थाने आने की हिदायत दी तब वह अपने दस्तावेज लेकर थाने पहुंचा।
झोलाछाप डाॅक्टर पर भी की जाएगी कार्रवाई: एसडीएम चौरसिया
एसडीएम अभिषेक चौरसिया का कहना है कि छापामारी की गई है, वास्तविक स्थिति का पता लगाया जा रहा है। डॉक्टर को फोन लगाकर बुलाया है उसने अपने दस्तावेज प्रस्तुत किए हैं। जांच चल रही है।
क्लीनिक खोलने किराए पर ली थी गुमठी, बना लिया अस्पताल
डॉ. एसके मद्रासी (रैकवार) ने कोरोना कर्फ्यू लगने के बाद जनपद पंचायत की भूमि पर अपनी क्लीनिक खोलने के लिए गुमठी किराए पर ली थी। गुमठी एसडीएम के बंगले से 200 मीटर की दूरी पर ही रखी हुई है यहां पर तीन-चार अन्य गुमठियां भी रखी हुई है। इसी की आड़ में इस एक गुमठी पांच बेड का अस्पताल तैयार कर लिया था।
गुमठी में ये सामान जब्त किया
जब प्रशासनिक अमला कार्रवाई करने पहुंचा तो यहां का दृश्य देखकर आश्चर्यचकित रह गया। इस गुमटी के चारों तरफ से चद्दर एवं नेट लगाकर बंद करके रखा गया था, ताकि किसी को कोई शक हो। एसडीएम अभिषेक चौरसिया ने गुमठी में लगे बेड, कुर्सी, बॉटल स्टैंड, दो पंखे सहित दवाईयों की जब्ती बनवा दी
नहीं दिखा पाया दस्तावेज
सिविल अस्पताल के बीएमओ डॉ. संदीप यादव का कहना है कि डॉ. एसके मद्रासी द्वारा जो दस्तावेज प्रस्तुत किए हैं, वह पर्याप्त नहीं है। संपूर्ण दस्तावेज प्रस्तुत करने के लिए 1 दिन का समय लिया है, यदि कल तक संपूर्ण दस्तावेज प्रस्तुत नहीं किए जाते हैं, तो उनके खिलाफ कार्रवाई प्रस्तुत की जाएगी।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn